和輔先入昊天觀星瞻
作者：楊炯
朝代：唐

paragraphs: 遁甲爰皇里，星占太乙宮。
天門開奕奕，佳氣鬱蔥蔥。
碧落三乾外，黃圖四海中。
邑居環若水，城闕抵新豐。
玉檻崑崙側，金樞地軸東。
上真朝北斗，元始詠南風。
漢君祠五帝，淮王禮八公。
道書編竹簡，靈液灌梧桐。
草茂瓊階綠，花繁寶樹紅。
石樓紛似畫，地鏡淼如空。
桑海年應積，桃源路不窮。
黃軒若有問，三月住崆峒。